钦定古今图书集成/明伦汇编/交谊典/第081卷 > 性理会通 > 《与杨椒山》唐·顺之
## 钦定古今图书集成/明伦汇编/交谊典/第081卷 > 性理会通 > 《与杨椒山》唐·顺之

执事豪杰士也，忘身许国，不回不挠，使满世间脂韦
淟涊全躯保禄之士，闻风缩颈，羞愧不暇。执事之志
则然，而才足济之。自丹阳奉晤，令人叹羡不已。然窃
有少致爱助于执事者，颇觉慷慨激发之气太胜，而
含蓄沈几之力或不及焉。施为欲似千钧弩，磨砺当
如百炼金，愿益留意，则不朽之业，终当在执事。且夫
“直前太锐，近于用壮；取必太过，近于浚恒。在《易》固有
戒矣。惟几也，能通天下之志；惟深也，能成天下之务。”
自古欲以成务而或偾焉者，未必尽是庸人，或豪杰
与有责焉耳。仆少颇负意气，屏废以来，槁形灰心之
馀，化为绕指柔焉久矣。以此自量，乃欲以此量豪杰，
固知必且为笑，然以敬慕执事之至“也，故不敢不尽
其愚。”